ગ્રેસની ટોળકી ગાયબ થઈ ગઈ છે અને મુગાબેના ટેકેદારો વિરોધમાં દેખાયા નથી. કદાચ મુગાબેના ટેકેદારો 37 વર્ષના શાસન પછી રહ્યા પણ નથી. બીજી બાજુ નાગરિકોમાં ઉત્સાહનું પણ વાતાવરણ નથી. ટેન્ક આગળ આવીને સૈનિકોને વધાવીને ઉજવણી કરવામાં આવે તેવી ઉજવણી પણ થઈ રહી નથી. તેનું કારણ પણ મનનગાગવા છે. મનનગાગવાની છાપ પણ સારી નથી. જાસૂસીતંત્રના વડા તરીકે આજ સુધી તેમણે મુગાબેના વિરોધીઓનો ખાતમો બોલાવવાનું કામ કર્યું છે. લોખંડી હાથે તેણે દમન કરેલું છે. વિરોધ કરનારા આદિવાસી કબિલાઓમાં હજારોની કત્લેઆમ તેણે કરેલી છે. તેથી ઉલમાંથી ચૂલ પડ્યા જેવી સ્થિતિ નાગરિકોની છે. મનનગાગવા પણ 73 વર્ષના છે એટલે બીજો એક કે બે દાયકો કાઢી શકે છે. અર્થાત ઝિમ્બાબ્વેના નાગરિકોને લાગે છે કે પરિવર્તન આવ્યું છે, પણ ઉજવણી કરી શકાય તેવું પરિવર્તન આવતા પહેલાં બીજો બળવો કરવો પડશે. તે બળવો સેનાનો નહિ, પણ નાગરિકોનો હોય તો…